《游秀峰寺》
宋代·胡珵

摄身下蓬莱，放浪云水迹。
非无简书畏，心赏寄泉石。
亭亭云间塔，胜地闻自昔。
梯空上青冥，如鸟著两翼。
化城出天半，宝甃坦如席。
环山划中断，裂地开震泽。
峨峨东西峰，观阙倚空碧。
千寻採香遥，剑卧涟漪直。
当年馆娃宫，六月避暑夕。
琴台延薰风，万女曳阿锡。
牛耳争齐盟，乌喙已荐食。
百家甬东村，托足归无宅。
焉知陵谷变，大厦响千舄。
矧兹风尘际，楼殿踊山脊。
安隐大火中，显允像教力。
兴予浩劫叹，万法本空寂。

作者简介：宋常州晋陵人，字德辉。徽宗宣和三年进士，学于杨时、刘安世。李纲为相，理在幕中，为汪伯彦、黄潜善所忌，以尝润色陈东所上书，贬梧州。高宗绍兴初召试翰林，兼史馆校勘。秦桧主和议，理与朱松等抗疏极言不可，出知严州。罢职穷困而死。有《苍梧集》。